༄༅། ། ཐུབ་པའི་བསྟོད་པ་བཞུགས། ¿¿།
༄༅། ། སངས་རྒྱས་བཅོམ་ལྡན་འདས་ཤཱཀྱ་ཐུབ་པའི་བསྟོད་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། ། དྲི་མེད་དད་པའི་ཆུ་གཏེར་ལས་འཁྲུངས་པ། ། ཚིག་གི་མེ་ཏོག་སྙན་པའི་དྲི་བསུང་ཅན། ། ངག་གི་སྲད་བུས་ཚར་དུ་དངར་བྱས་ནས། ། ཐུབ་དབང་ཡོན་ཏན་རྒྱ་མཚོར་མཆོད་པར་བགྱི༑ ༑འགྲོ་བ་འདི་ཀུན་སྣ་ཚོགས་སྡུག་བསྔལ་གྱིས། ། ཀུན་ནས་གཟིར་བར་གང་གིས་མཁྱེན་གྱུར་པས། ། དེ་དག་བསྒྲལ་ཕྱིར་བྱང་ཆུབ་ཐུགས་བསྐྱེད་པ། ། ཕན་པར་དགོངས་པ་ཁྱོད་ལ་ཕྱག་འཚལ་ལོ། ། སྲིད་པའི་བདེ་ལ་ཀུན་ནས་མ་ཞེན་པར། ། བྱང་ཆུབ་མཆོག་ཕྱིར་རབ་ཏུ་བརྩོན་པ་ཡིས། ། བསོད་ནམས་ཡེ་ཤེས་ཚོགས་རབ་རྫོགས་མཛད་པ། ། བརྩོན་པ་མཐའ་ཡས་ཁྱོད་ལ་ཕྱག་འཚལ་ལོ། ། མ་ཆགས་ཉེས་མེད་མི་འཁྲུགས་རབ་ཏུ་སྡུད། ། རྣམ་པར་མི་གཡེང་ཀུན་ནས་མ་རྨོངས་དང་། ། ཐབས་སྟོབས་སྨོན་ལམ་ཡེ་ཤེས་རྒྱ་མཚོའི་ཚོགས། ། ཡོངས་སུ་རྫོགས་པ་ཁྱོད་ལ་ཕྱག་འཚལ་ལོ། ། དྲན་དང་བརྩོན་འགྲུས་རྫུ་འཕྲུལ་རྐང་པ་དང་༑ ༑དབང་པོ་མཆོག་དང་རྨད་དུ་བྱུང་བའི་སྟོབས། ། བྱང་ཆུབ་ཡན་ལག་འཕགས་པའི་ལམ་རྣམས་ཀུན། ། ལེགས་པར་གྲུབ་པ་ཁྱོད་ལ་ཕྱག་འཚལ་ལོ། ། གྲངས་མེད་གསུམ་གྱིས་ས་བཅུ་མཐར་ཕྱིན་ནས། ། ལྷ་རྣམས་གདུལ་བར་བྱ་ཕྱིར་དགའ་ལྡན་དུ། ། དམ་པ་ཏོག་དཀར་ཞེས་བྱར་གང་གྱུར་པ། ། བསོད་ནམས་མཐའ་ཡས་ཁྱོད་ལ་ཕྱག་འཚལ་ལོ། ། དུས་མཁྱེན་ཁྱོད་ནི་ལྷུམས་སུ་བདེ་བར་བཞུགས༑ ༑∶ལྷུམས་ནས་(《ལུ》བདེ་བར་)བལྟམས་ཤིང་གཞོན་ནུའི་རོལ་རྩེད་མཛད༑ ༑མངོན་པར་བྱུང་ནས་དཀའ་བ་རབ་ཏུ་སྤྱད། ། དོན་ཀུན་གྲུབ་པ་ཁྱོད་ལ་ཕྱག་འཚལ་ལོ། ། བྱང་ཆུབ་ཤིང་དབང་དྲུང་དུ་བདུད་ཀྱི་སྟོབས། ། བྱམས་པའི་ཐུགས་ཀྱིས་ལེགས་པར་ཕམ་མཛད་ནས། ། ཕྱོགས་བཅུའི་རྒྱལ་བ་ཀུན་གྱིས་དབང་བསྐུར་བ། ། དཔའ་བོ་ཆེན་པོ་ཁྱོད་ལ་ཕྱག་འཚལ་ལོ། ། མངོན་པར་ཤེས་པ་ལྔ་ནི་ལེགས་བསྒྲུབས་ནས། ། རྡོ་རྗེ་ལྟ་བུའི་ཏིང་འཛིན་མཆོག་གིས་ནི། ། བླ་ན་མེད་པའི་བྱང་ཆུབ་བརྙེས་གྱུར་པ། ། འཇིག་རྟེན་འདྲེན་པ་ཁྱོད་ལ་ཕྱག་འཚལ་ལོ༑ ༑བག་ཆགས་དང་བཅས་དྲི་མ་ཀུན་སྤངས་ཤིང་། ། མཁྱེན་པའི་ཡེ་ཤེས་ཀུན་ནས་རབ་རྒྱས་པས། ། ལྷར་བཅས་འཇིག་རྟེན་ཀུན་གྱི་སྐྱབས་གྱུར་པ། ། རྫོགས་པའི་སངས་རྒྱས་ཁྱོད་ལ་ཕྱག་འཚལ་ལོ། ། སྤྲོས་པ་ཉེ་བར་ཞི་བའི་རང་བཞིན་ཅན༑ ༑ངེས་པ་ལྔ་ལྡན་བདེ་ཆེན་ཡེ་ཤེས་སྐུ། ། གཞན་གྱི་རྐྱེན་གྱིས་སྣ་ཚོགས་ཀུན་སྣང་བ། ། སྐུ་གསུམ་བརྙེས་པ་ཁྱོད་ལ་ཕྱག་འཚལ་ལོ། ། ལྷུན་པོའི་རྒྱལ་པོ་ལྟ་བུར་རབ་ཏུ་བརྗིད། ། ཉི་མ་བཞིན་དུ་མཐའ་ཡས་འོད་མཛད་ཅིང་། ། མཚན་དང་དཔེ་བྱད་ཀུན་ནས་གསལ་བའི་སྐུ། ། མགོན་པོ་མཚུངས་མེད་ཁྱོད་ལ་ཕྱག་འཚལ་ལོ། ། དོན་བཟང་ཆོས་སྤོབས་ངེས་པའི་ཚིག་ལྡན་པས། ། འཁོར་གྱི་ནང་དུ་འཇིགས་བྲལ་སེང་གེའི་སྒྲ། ། དབྱངས་ཀྱི་ཡན་ལག་དྲུག་ཅུས་རབ་བརྒྱན་པ། ། ཀུན་ཏུ་སྒྲོགས་པ་ཁྱོད་ལ་ཕྱག་འཚལ་ལོ། ། གསལ་ཞིང་ཐོགས་མེད་མི་གནས་མཉམ་པ་ཉིད། ། ཡོན་ཏན་འབྱུང་གནས་གདུལ་བྱའི་དོན་ཀུན་སྒྲུབ། ། རྟོག་པ་ཀུན་སྤངས་སྲིད་དང་ཞི་བའི་བདག། ཡེ་ཤེས་ལྔ་ལྡན་ཁྱོད་ལ་ཕྱག་འཚལ་ལོ། ། འཇིག་རྟེན་སློབ་མ་བསེ་རུ་ལྟ་བུ་དང་། ། རྒྱལ་སྲས་རྣམས་དང་ཐུན་མོང་གྱུར་པ་དང་། ། ཕུལ་དུ་བྱུང་བའི་ཡོན་ཏན་ཀུན་བརྙེས་པ། ། སྲིད་ཞིའི་སྟོན་མཆོག་ཁྱོད་ལ་ཕྱག་འཚལ་ལོ། ། ཀུན་སྦྱོར་འཆིང་བ་ཀུན་ལས་རྣམ་གྲོལ་ཡང་། ། སྨོན་ལམ་གྲུབ་པ་རྣམ་འཕྲུལ་མཐའ་ཡས་ཀྱིས། ། སྲིད་པ་ཇི་སྲིད་འགྲོ་བའི་དོན་མཛད་པ། ། སྐྱེ་རྒུའི་གཉེན་གཅིག་ཁྱོད་ལ་ཕྱག་འཚལ་ལོ། ། འཁོར་ལོ་རིན་ཆེན་དམ་པ་སྐོར་མཛད་ཅིང་། ། ཤིན་ཏུ་གདུལ་དཀའི་སྐྱེ་བོ་རབ་ཏུ་བཏུལ། ། གདུལ་བྱ་རྣམ་གྲོལ་གསུམ་ལ་འགོད་མཛད་པ། ། སྟོབས་བཅུ་ལྡན་པ་ཁྱོད་ལ་ཕྱག་འཚལ་ལོ། ། གདུལ་བྱ་རྣམས་ཀྱི་སྐལ་བའི་དུས་མཁྱེན་ནས། ། བསྟན་པ་འཕགས་པའི་ཚོགས་ལ་ལེགས་གཏད་དེ༑ ༑ཀུ་ཤའི་གྲོང་དུ་ཞི་བའི་ཚུལ་བསྟན་པ། ། སྡུག་བསྔལ་མཐར་མཛད་ཁྱོད་ལ་ཕྱག་འཚལ་ལོ། ། སླར་ཡང་འགྲོ་བའི་བསོད་ནམས་སྤེལ་བྱའི་ཕྱིར། ། སྐུ་གདུང་རིང་བསྲེལ་ཕུང་པོར་ལེགས་གྱུར་ནས། ། འཇིག་རྟེན་ཀུན་གྱི་མཆོད་པའི་རྟེན་གྱུར་པ། ། མཛད་པ་རྒྱུན་མི་འཆད་ལ་ཕྱག་འཚལ་ལོ། ། སུམ་ཅུ་རྩ་གསུམ་གནྡྷ་ར་ཡི་གྲོང་། ། ཀ་∶ལིངྒ་(《ལུ》ལིང་ཀ་)དང་ཀླུ་ཡི་གནས་རྣམས་སུ།  ། བསོད་ནམས་རྟེན་དུ་ཉིད་ཀྱིས་རྗེས་གནང་བའི། ། ཐུབ་ཆེན་མཆེ་བ་བཞི་ལ་ཕྱག་འཚལ་ལོ། ། བསོད་ནམས་ཤུགས་ལྡན་སྙིང་རྗེའི་ངང་ཚུལ་ཅན། ། གོ་པེ་ལ་ཡི་ལྷག་བསམ་དག་པའི་མཐུས། ། འགྲོ་བ་གདུལ་ཕྱིར་ཉེ་བར་བྱོན་གྱུར་པ། ། རྒྱལ་བའི་ཚེམས་ལ་གུས་པས་ཕྱག་འཚལ་ལོ། ། ཇི་ལྟར་ཉི་མས་ལུས་འཕགས་སྣང་བྱས་ནས། ། འཛམ་གླིང་སྣང་བར་བྱེད་ལྟར་འཇང་གི་ཡུལ། ། སྣང་བར་མཛད་ནས་འདིར་ནི་སྣང་མཛད་པ། ། སྐྱེ་རྒུའི་སྒྲོན་མ་དེ་ལ་ཕྱག་འཚལ་ལོ། ། འཛམ་བུ་ཆུ་བོའི་གསེར་ལྟར་རབ་ཏུ་དྭངས། ། ཀུནྡ་ལྟར་དཀར་གུར་གུམ་མདངས་ལྡན་པས། ། མཛེས་པ་གཞན་ཀུན་རབ་ཏུ་ཟིལ་གནོན་པ། ། མཆོད་པར་འོས་པ་དེ་ལ་ཕྱག་འཚལ་ལོ། ། བདེ་གཤེགས་ཡོན་ཏན་རྒྱ་མཚོར་སྐྱེ་བ་བརྙེས། ། ཕན་བདེའི་འོད་ཟེར་སྣ་ཚོགས་རབ་ཏུ་འཕྲོ། ། གསོལ་བ་བཏབ་ན་དགོས་འདོད་ཀུན་འབྱུང་བ། ། དབང་གི་རྒྱལ་པོ་དེ་ལ་ཕྱག་འཚལ་ལོ། ། སླར་ཡང་བདག་ལ་གསོལ་བའི་ཚིག་འགའ་མཆིས། ། འཇིག་རྟེན་མགོན་པོ་ཡུད་ཙམ་དགོངས་སུ་གསོལ། ། མགོན་མེད་འདི་དག་ང་ཡིས་བསྐྱབ་བོ་ཞེས། ། དམ་བཅས་ཇི་བཞིན་ཉིད་ཀྱི་རྗེས་དགོངས་ལ། ། ལས་ཀྱི་རླུང་གིས་སྲིད་པའི་རྒྱ་མཚོར་འཕངས། ། བློ་གྲོས་མི་བྲལ་ཉོན་མོངས་དབང་གྱུར་པའི༑ ༑འགྲོ་ཀུན་སྡུག་བསྔལ་རྣམས་ལས་སྐྱབས་པ་དང་། ། རྣམ་གྲོལ་བདེ་ཆེན་ཐོབ་པར་མཛད་དུ་གསོལ། ཁྱོད་ཀྱི་བསྟན་པ་དྲི་མེད་ཚུལ་འདི་ནི། ། འགྲོ་བ་ཀུན་གྱི་མིག་གཅིག་གྱུར་པ་ལགས། ། དེ་ལྟ་མོད་ཀྱི་བློ་ངན་མ་སྦྱངས་ཤིང་། ། གཟུ་ལུམས་སྨྲ་བ་ཆོས་ལྟར་བཅོས་པ་ཡི། ། སྐྱེ་བོ་རྣམས་ཀྱིས་རབ་ཏུ་དཀྲུགས་པར་གྱུར༑ ༑ཚུལ་འདི་མགོན་པོ་ཁྱེད་ཀྱིས་རབ་བཟློག་ནས། ། བདེ་གཤེགས་བསྟན་པ་རྨ་མེད་རྒྱས་པ་དང་། ། འགྲོ་བ་ཀུན་ལ་རྟག་ཏུ་སྣང་བར་མཛོད། ། དེང་སང་འདི་ན་འགྲོ་བའི་དཔལ་འབྱོར་དང་། ། ཐུབ་པའི་བསྟན་པ་གང་ལ་བརྟེན་པའི་གཞི། ། མོང་གོ་རྒྱལ་པོ་མི་དབང་གོ་པེ་ལ། ། སྐུ་མཆེད་ཡབ་སྲས་བརྒྱུད་པར་བཅས་པ་ཀུན༑ ༑སྐུ་ཚེ་རིང་ཞིང་དབང་ཕྱུག་རྒྱས་པ་དང་། ། ཐུབ་དབང་ཁྱོད་ཀྱི་གསུང་རབ་བདུད་རྩི་ཡི། ། སྣོད་ཀྱི་དམ་པ་ཉིད་དུ་འགྱུར་བ་དང་། ། ཆོས་བཞིན་འཇིག་རྟེན་རྟག་ཏུ་སྐྱོང་བར་མཛོད། ། ཆར་ཆུ་དུས་སུ་འབབ་ཅིང་ལོ་ཏོག་ལེགས། ། ནད་དང་མུ་གེ་འཁྲུག་པ་ཞི་བ་དང་། ། ཕན་ཚུན་བྱམས་པའི་སེམས་དང་རབ་ཏུ་ལྡན། ། འགྲོ་བ་དཔལ་དང་ལྡན་པར་མཛད་དུ་གསོལ། ། བདེ་གཤེགས་དབང་པོ་ཡོན་ཏན་གཏེར་གྱིས་ཕྱུག། མཐའ་ཡས་ཕྱིར་ན་མཐའ་དག་སུས་བརྗོད་སྤོབས། ། གསོལ་བ་འདི་དག་བདག་འདྲའི་སྤྱོད་ཡུལ་མིན། ། འོན་ཀྱང་ཅུང་ཟད་ཙམ་ཞིག་འདིར་བརྗོད་པས། ། རྒྱལ་སྲས་གོ་པེ་ལ་ཡི་དད་པའི་མཐུས། ། ཐུབ་ཆེན་མཆེ་བ་མཐོང་བར་གྱུར་པ་ལ། ། རབ་ཏུ་དགའ་ཞིང་དད་པའི་དབང་གིས་བརྗོད། ། བདག་བློའི་ཉེས་པ་དེང་འདིར་བཟོད་པར་གསོལ། ། དེ་ལས་བྱུང་བའི་དགེ་བའི་རྩ་བ་ནི༑ ༑དྲི་མེད་རབ་ཏུ་དཀར་བ་གང་ཡོད་དེས། ། ནམ་མཁའི་མཐས་གཏུགས་གྱུར་པའི་སེམས་ཅན་རྣམས། ། ཀུན་མཁྱེན་རྒྱལ་བའི་གོ་འཕང་∶ལ་གནས་(《ལུ》ཐོབ་པར་)ཤོག། གནས་སྐབས་སུ་ཡང་མི་དབང་གོ་པེ་ལ། ། སྲས་དང་བཙུན་མོ་ནད་མེད་སྐུ་ཚེ་རིང་། ། བདེ་གཤེགས་བསྟན་པ་རྒྱས་པར་བྱེད་པ་དང་། ། བྱམས་པའི་ཐུགས་ཀྱིས་འགྲོ་བ་སྐྱོང་བར་ཤོག། བདག་ཀྱང་དེང་ནས་ཚེ་རབས་ཐམས་ཅད་དུ། ། བདེ་བར་གཤེགས་པའི་བསྟན་པ་ལེགས་བཟུང་ནས། ། ཆོས་ཀྱིས་ཕོངས་པའི་སེམས་ཅན་ཐམས་ཅད་ལ། ། མཚུངས་མེད་ཆོས་ཀྱི་དགའ་སྟོན་འགྱེད་པར་ཤོག། མཁྱེན་པའི་དཀྱིལ་འཁོར་ལེགས་བཤད་འོད་ཟེར་ཅན། ། ཤེས་བྱའི་མཁའ་ལ་ཀུན་ཏུ་ཐོགས་མེད་ཅིང་། ། གདུལ་བྱའི་བློ་གྲོས་པད་ཚལ་རྒྱས་མཛད་པ༑ ༑ཆོས་རྗེ་ཆོས་ཀྱི་ཉི་མ་ལ་ཕྱག་འཚལ། ། ཤཱཀྱའི་རྒྱལ་པོའི་ཡོན་ཏན་གྱི་ཆ་ལ་བསྟོད་ཅིང་གསོལ་བའི་ཚིག་འདི་ནི། ཆོས་རྗེ་ས་སྐྱ་པཎྜི་ཏ་ཆེན་པོའི་∶གསུང་གི་འོད་ཟེར་གྱིས་ཡིད་ཀྱི་མུན་པ་བསལ་བར་བྱས་པས། ཐུབ་པའི་གསུང་རབ་ཀྱི་ཆ་ལ་བློའི་སྣང་བ་ཅུང་ཟད་ཐོབ་པར་གྱུར་པ་ཆོས་སྨྲ་བའི་བཙུན་པ་(《ཞ》ཞབས་ཀྱི་རྡུལ་སྤྱི་བོས་ལེན་པ་)འཕགས་པ་ཞེས་བྱ་བས་དེ་བཞིན་གཤེགས་པའི་ཚེམས་མཆེ་བ་མཐོང་བར་གྱུར་པ་ལ་དད་ཅིང་མངོན་པར་དགའ་བས། ཤིང་ཕོ་སྟག་གི་ལོ་སྨིན་དྲུག་གི་ཟླ་བའི་ཚེས་ཉི་ཤུ་གསུམ་ལ་སྦྱར་བའོ། ། ། །